Запремина

Запремина је изведена физичка величина и означава се словом **V**.

Запремина је део простора који заузима неко физичко тело.

Јединица за запремину у Међународном систему мера је кубни метар (**m3**).

Мање јединице од кубног метра су:

кубни дециметар **1dm3 = 0,001m3**

кубни центиметар **1cm3 = 0,000001m3**

За изражавање запремине течности и гасова често се користе литар и милилитар.

Литар (l) **1l = 1dm3**

Милилитар (ml) **1ml = 1cm3**

Код тела правилног геометријског облика, мерење запремине своди се на мерење дужине. Да бисмо израчунали запремину коцке, измерићемо дужину ивице коцке и применити образац

**V = 𝑎 · 𝑎 · 𝑎**

односно

**V = 𝑎3**

За одређивање запремине квадра потребно је измерити његове димензије (𝑎, 𝑏, 𝑐) и помножити их:

**V = 𝑎 · 𝑏 · 𝑐**

За мерење запремине течности користи се мензура. То је цилиндрични стаклени (или пластични) суд, са угравираном скалом. Мерење запремине течности је врло једноставно: течност се сипа у мензуру и директно се врши очитавање њене запремине. Приликом очитавања запремине, очи треба да буду на истој висини као слободна површина течности.



Мензура се користи и за одређивање запремине чврстог тела неправилног облика (које се не раствара у течности). Прво у мензуру сипамо течност до одређеног подеока и очитамо вредност запремине течности V1, затим се у мензуру спусти тело и ниво воде се подиже. Тада очитавамо укупну запремину V2. Запремина чврстог тела једнака је разлици укупне запремине и запремине течности.